《送吴景山宫教供职》
宋代·郭祥正

先生辞太学，得邑治阳羡。仁义稍施设，浇浮遂丕变。

讼庭寂无事，案几闲笔砚。青山落樽酒，白鸟聚畦甸。

长桥跨空碧，溪光拖晴练。追随斩蛟处，想象昔人见。

高吟壮魂魄，老句掣惊电。休焉聊自放，性理还吾善。

忽闻新天子，下诏罗俊彦。教由宗族先，六经咨讲辨。

先生应诏起，肝胆露万卷。制度惟日新，渐磨岂闻倦。

长苗忌速揠，良金务多鍊。杳杳青云衢，阔步从兹践。

朝登诸王府，暮侍金銮殿。勿兴山水思，固有夔卨愿。

寄声阳羡人，棠阴有馀恋。

作者简介：郭祥正（1035～1113）北宋诗人。字功父，一作功甫，自号谢公山人、醉引居士、净空居士、漳南浪士等。当涂（今属安徽）人。皇祐五年进士，历官秘书阁校理、太子中舍、汀州通判、朝请大夫等，虽仕于朝，不营一金，所到之处，多有政声。一生写诗1400余首，著有《青山集》30卷。他的诗风纵横奔放，酷似李白。